Birmingham

Brminhem je grad i metropolitanski borough od 1,126,927 stanovnika u sredini Engleske.

Brminhem je administrativni centar vlastitog borougha, i financijski, kulturni i obrazovni centar konurbacije Midlandton u kojoj živi 2,492,216 stanovnika, koja je srce britanske industrije.

Geografske karakteristike 
 
Brminhem je drugi po veličini britanski grad, i najveći grad Grofovije Zapadni Midlands.

Nalazi se u neposrednoj blizini geografskog centra Engleske, na raskršću magistralnih željezničkih i cestovnih pravaca, udaljen 177 km sjeverozapadno od Londona.

Historijski centar Birminghama, uz Edgbaston i sjeverni kvartovi Sheldon i Erdington uz satelitski grad Sutton Coldfield leže na teritoriju historijske grofovije Warwickshire.

Sjeverozapadna predgrađa, Handsworth, Kingstanding i Harborne na jugozapadu leže u historijskoj grofoviji Staffordshire.

Južna i istočna predgrađa Bartley Green, Northfield, Moseley i Yardley leže u historijskoj grofoviji Worcestershire.

Njegove stanovnike zovu - Brummies, po nadimku grada Brum, kog su vlastiti stanovnici u svom dijalektu zvali Brummagem.

Historija

Birmingham je prvu povelju kojom je postao trgovište dobio još 1166, ali je sve do 14. vijeka ostao beznačajno naselje. 
 
Kako nije imao neku veću rijeku koja bi mu omogućila transport do neke morske luke što je za srednjeg vijeka bio presudan faktor, ostao je relativno mali manufakturni gradić sve do kraja 18. vijeka, kad je postao nukleus britanske industrijske revolucije.

Birmingham je krajem 17. vijeka imao samo 15.000 stanovnika, da bi jedan vijek kasnije narastao do 70.000 stanovnika. Postao je čuven po predmetima iz metala i pištoljima, ali i po finom nakitu, uz onaj jeftin rađen u velikim serijama, kao i po mjedenim dugmetima i brojnim drugim sitnicama koje su se odlično prodavale širom svijeta.

U to vrijeme u gradu su živjeli inženjeri James Watt (izumitelj parnog stroja), Matthew Boulton, William Murdock (pioniri u razvoju parnog stroja), kemičar Joseph Priestley, štampar John Baskerville, koji su značajno pridonjeli tehnološkom progresu Birminghama i zemlje. 
Tvornica Soho Manufactory, koja je razvila parni stroj za industrijsku upotrebu, postala je poznata u cijeloj Evropi.

Prvi kanali do grada iskopani su početkom 19. vijeka.
 
I pored silnog rasta nije imao status grada, tek je nakon donošenja zakona o lokalnoj upravi (Reform Act) iz 1832. dobio pravo da bira i šalje zastupnike u parlament, a nakon tog je 1838. dobio i status grada. Iste godine dovršene su i željezničke pruge. prema Liverpoolu i Londonu. 
Bogati lokalni industrijalac Joseph Chamberlain je 1873. postao gradonačelnik, on je za svog trogodišnjeg mandata pokrenuo važne reforme, među ostalim porušio je sirotinjske kvartove i obnovio centar grada. 
Nakon tog je od 1911. Birmingham postao pionir britanskog urbanizma, - 1933. je kao prvi grad uveo jednosmjerne ulice, a bio je i prvi koji je 1939. izgradio općinski aerodrom.

Za Drugog svjetskog rata je poprilično stradao od bombardiranja od strane Luftwaffe.
Nakon 1945. na mjestu razrušenih zgrada po centru, podignuti su stambeni i poslovni neboderi. Izgrađen je novi unutrašnji prsten cesta, obnovljen glavni željeznički kolodvor i podignuti su novi trgovački i poslovni kompleksi. Uz to izgrađena je i mreža kanala po sjeverozapadnim i južnim dijelovima grada.

Znamenitosti 

Strogi centar Birminghama je Trg kraljice Viktorije, na kom se nalaze neoklasicistička Vijećnica (Town Hall) iz 1834., neorenesansna Palača grofovijskog savjeta (1874. -1881.), Birmingemski muzej i Umjetnička galerija, poznata po kolekciji slika prerafaelita i engleskih akvarelista.

Katedrala sv. Filipa (1715.), u svojoj zelenoj oazi, formira još jedan centar, a historicistički kvart oko crkve sv. Pavla (1779.), također ima svoj vlastiti karakter.

Ostali centri formirali su se oko rimokatoličke katedrale sv. Chada, koju je projektirao Augustus Pugin 1841.; trga Centenary iz 1989. i susjednog Međunarodnog konferencijskog centra iz 1991. Danas se jedan centar formirao pored ultramodernog trgovačkog centra - Bullring izgrađenog 2003. On svojom neobičnom ovalnom formom, prekrivenom sa 15.000 aluminijskih diskova, služi kao dramatičan kontrapunkt susjednoj neogotičkoj crkvi sv. Martina. U njemu se nalazi poznata robna kuća Selfridges, a za svoj izgled nagrađen je brojnim dizajnerskim nagradama.

Birmingham je kulturni centar puno širokog područja, njegov teatar Repertory otvoren 1913. ima veliku nacionalnu reputaciju, a teatar Hippodrome poznat je po svojoj orginalnoj produkciji i kao dom Birmingemskog kraljevskog baleta.

Centar za mlade - Midlands Arts, podignut 1960, također ima teatar, koncertnu dvoranu, umjetničke galerije i brojne radionice i studije.

Instituti Birmingham i Midland također imaju obrazovne i umjetničke sadržaje i programe.

Gradski simfonijski orkestar koji koncertrira u Međunarodnom konvencijskom centru, stekao je svijetsku slavu, a birmingemska centralna narodna biblioteka je jedna od najvećih u zemlji.

Glavne institucije visokog obrazovanja su; Univerzitet u Birminghamu (1900), Univerzitet Aston (1966) i Univerzitet Birmingham City (1992; bivši Univerzitet Centralne Engleske.

Koledži Selly Oak i Škola kralja Edwarda osnovana 1552. su privatne ustanove.

Sport

Grad i njegova predgrađa dom su profesionalnih nogometnih klubova Aston Villa, Birmingham City i West Bromwich Albion i kriket kluba Warwickshire County, koji nastupa na svom čuvenom stadionu
Edgbaston Cricket Ground.

Privreda

Birmingham je i danas najveći britanski industrijski centar, poznat po tome što ima puno malih i srednje velih tvornica, pa ga ponekad opisuju kao grad sa 1.001 vrstom poduzeća. Upravo u tome i leži ključ njegova ekonomskog uspjeha, a to je raznovrsnost njegove industrijske baze, iako se i danas većina njegovih poduzeća prvenstveno bave metalurgijom i mašinogradnjom.

Najviše ljudi zapošljava automobilska industrija - Jaguar i Land Rover. Nekad se proizvodilo i puno bicikala i motocikala, ali je prodaja bicikala jako opala. Birmingham je također jedan od najvećih centara industrije alatnih strojeva.

Od 1970-ih u ekonomiji grada sve više postaje značajan sektor usluga, koji je postepeno postao rival proizvodnom sektoru.

Pobratimski gradovi

Izvori

Vanjske veze 

 Birmingham City Council 

Gradovi u Engleskoj
Zapadni Midlands (grofovija)